ผลวิจัยชี้ตำแหน่งงานว่างในเยอรมนี Q2/59 จ่อแตะ 1 ล้านอัตรา
สถาบันวิจัยการจ้างงานของเยอรมนีได้เปิดเผยผลการสำรวจว่า ตำแหน่งงานว่างในเยอรมนีช่วงไตรมาส 2 ปี 2559 ใกล้จะถึง 1 ล้านอัตรา ซึ่งส่วนหนึ่งมาจากสาเหตุของการหลั่งไหลเข้ามาของกลุ่มผู้ลี้ภัยที่ทำให้เกิดความต้องการงานในตำแหน่งครู
9 ส.ค. 2559

สถาบันวิจัยการจ้างงานของเยอรมนีได้เปิดเผยผลการสำรวจว่า ตำแหน่งงานว่างในเยอรมนีช่วงไตรมาส 2 ปี 2559 ใกล้จะถึง 1 ล้านอัตรา ซึ่งส่วนหนึ่งมาจากสาเหตุของการหลั่งไหลเข้ามาของกลุ่มผู้ลี้ภัยที่ทำให้เกิดความต้องการงานในตำแหน่งครู
สำนักข่าวซินหัวรายงานว่า ในไตรมาส 2 ปีนี้ ตำแหน่งงานว่างในตลาดแรงงานเยอรมนี อยู่ที่ 985,200 อัตรา ซึ่งสูงกว่าสถิติปีที่แล้ว 10% โดยตำแหน่งงานว่างที่สูงขึ้นอย่างมากนี้ พบในภาคการศึกษา โดยในช่วงเดือนเม.ย.ถึงมิ.ย.นั้น มีตำแหน่งงานที่ยังไม่มีการจ้างงานถึง 45,000 อัตรา ในขณะที่ช่วงเวลาเดียวกันนี้ในปีที่แล้ว ตำแหน่งงานว่าง อยู่ที่ 32,000 อัตรา ในภาคการศึกษาเช่นกัน
ทั้งนี้ เยอรมนีเป็นหนึ่งในตลาดแรงงานที่แข็งแกร่งที่สุดในยูโรโซน อัตราว่างงานของประเทศอยู่ที่ระดับต่ำสุดนับตั้งแต่ที่ได้มีการรวมประเทศ และเศรษฐกิจภายในประเทศที่สดใสก็มีส่วนช่วยชดเชยการค้าระหว่างประเทศที่อ่อนตัวลง
 
ที่มา : สำนักข่าวอินโฟเควสท์